Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Mal-bidu ta' sena skolastika ġdida, l-iskema tal-UE tal-frott, il-ħaxix u l-ħalib għall-iskejjel se tkompli fil-pajjiżi parteċipanti tal-UE għall-2019-2020. L-iskema tal-iskejjel tal-UE għandha l-għan li tippromwovi ikel tajjeb għas-saħħa u dieti bbilanċjati permezz tat-tqassim ta' frott, ħaxix u prodotti tal-ħalib filwaqt li tipproponi wkoll programmi edukattivi dwar l-agrikoltura u n-nutrizzjoni tajba. Aktar minn 20 miljun tifel u tifla bbenefikaw minn dan il-programm matul is-sena skolastika 2017–2018, li jirrappreżentaw 20% tat-tfal fl-Unjoni Ewropea. Il-Kummissarju għall-Agrikoltura u l-Iżvilupp Rurali, Phil Hogan, stqarr: “Huwa importanti li sa minn età żgħira nadottaw drawwiet tal-ikel tajbin għal saħħitna. Bis-saħħa tal-iskema tal-iskejjel tal-UE, iż-żgħar tagħna mhux biss se jgawdu minn prodotti Ewropej ta' kwalità iżda se jitgħallmu wkoll dwar in-nutrizzjoni, il-biedja, il-produzzjoni tal-ikel u x-xogħol iebes li dan kollu jġib miegħu.” Kull sena skolastika, jiġi allokat total ta' EUR250 miljun għall-iskema. Għas-sena skolastika 2019-2020 twarrbu EUR145 miljun għall-frott u l-ħaxix u EUR105 miljuni għall-ħalib u għal prodotti tal-ħalib oħrajn. Għalkemm il-parteċipazzjoni fl-iskema hija volontarja, l-Istati Membri kollha tal-UE għażlu li jipparteċipaw, min f'parti mill-iskema u min fl-iskema kollha. L-allokazzjonijiet nazzjonali għall-pajjiżi tal-UE li jieħdu sehem fl-iskema għal din is-sena skolastika ġew approvati u adottati mill-Kummissjoni Ewropea f'Marzu 2019. Il-pajjiżi jistgħu wkoll iżidu mal-għajnuna tal-UE b'fondi nazzjonali. L-Istati Membri jistgħu jiddeċiedu dwar kif jimplimentaw l-iskema. Dan jinkludi t-tip ta' prodotti li jirċievu t-tfal jew it-tema tal-miżuri edukattivi li jiġu implimentati. Madankollu, l-għażla tal-prodotti mqassma trid tkun ibbażata fuq kunsiderazzjonijiet dwar is-saħħa u l-ambjent, l-istaġjonalità, id-disponibbiltà u l-varjetà. Għal aktar informazzjoni L-iskema tal-frott, il-ħaxix u l-ħalib għall-Iskejjel tal-UE Fatti u ċifri ewlenin għall-iskema tal-Iskejjel tal-UE għall-2017–2018 Pakkett tar-Riżorsi tal-Għalliema